สำนักงานตรวจคนเข้าเมือง ยืนยัน ปัจจุบันไม่มีผู้ต้องกัก ติดเชื้อโควิด-19 ในห้องกัก แต่อย่างใด
สำนักงานตรวจคนเข้าเมือง ชี้แจงกรณีการนำเสนอข่าวผ่านสื่อสังคมออนไลน์ ว่า ห้องกักตัวเพื่อรอการส่งกลับของสำนักงานตรวจคนเข้าเมือง มีความเสี่ยงต่อการแพร่ระบาดของโรคโควิด-19 โดยยืนยันว่า ในส่วนของข่าวการติดเชื้อในห้องกัก ตรวจคนเข้าเมืองสงขลา เป็นข้อมูลเก่า เมื่อปี 2563 ซึ่งปัจจุบันไม่มีผู้ต้องกักติดเชื้อภายในห้องกักแต่อย่างใด เนื่องจากหลังพบการติดเชื้อครั้งก่อน สำนักงานตรวจคนเข้าเมือง ได้เพิ่มประสิทธิภาพและลดการแพร่ระบาดในห้องกักโดยใช้มาตรการสูงสุด เช่น การตรวจคัดกรองผู้ต้องกักที่รับตัวมาจากพื้นที่ต่าง ๆ จะต้องมีการตรวจโรคโควิด-19 มาก่อน อีกทั้งเพิ่มความเข้มงวดในการคัดกรองแรกรับ หากตรวจพบอุณหภูมิผู้ต้องกักสูงกว่า 37.5 องศาเซลเซียส หรือมีอาการไข้สูง ไอ จาม เจ็บคอ ไม่สามารถ รับรู้กลิ่นหรือรส อย่างหนึ่งอย่างใด ให้รีบส่งตัวพบแพทย์ทันที นอกจากนี้ ยังมีมาตรการการแยกกักตัวสําหรับผู้ต้องกักแรกรับรายใหม่ อย่างน้อย 15 วัน  และงดเยี่ยมผู้ต้องกักทุกกรณี แต่อนุญาตให้ใช้โทรศัพท์สาธารณะ หรือระบบซูม เพื่อติดต่อญาติหรือสถานทูต หรือองค์กรองค์กรระหว่างประเทศในการดูแลผู้ต้องกัก กรณีผู้ต้องกัก มีเหตุจำเป็นต้องออกไปนอกห้องกักเช่น ไปพบแพทย์ ไปศาล จะให้สวมหน้ากากอนามัย ล้างมือก่อนเข้าออกห้องกักทุกครั้ง สํานักงานตรวจคนเข้าเมือง ยืนยันว่า การดูแลผู้ต้องกัก เป็นไปตามมาตรฐานสากลและหลักมนุษยธรรม นอกจากมาตรการในการป้องกันการแพร่ระบาดภายในห้องกักแล้ว ยังมีมาตรการเพิ่มเติม เช่น กรณีที่มีผู้ติดเชื้อห้องกักบางเขน จํานวน 400 ราย สำนักงานตรวจคนเข้าเมือง ได้จัดตั้งโรงพยาบาลสนามชั่วคราวและทําการรักษาหายเป็นปกติแล้วทุกราย